S-536/2011

Mál þetta, sem dómtekið var 28. október 2011, er höfðað með ákæru útgefinni af lögreglustjóranum á Suðurnesjum 9. maí 2011 á hendur S-kk-þgf Þ-kk-þgf S-kk-þgf, kt. […], Austurvegi 16, Grindavík, og D-kk-þgf S-kk-þgf K-kk-þgf, kt. […], Túngötu 10, Grindavík, fyrir eftirtalin hegningarlagabrot:

I.

Þjófnað, með því að hafa, einhvern tíma á tímabilinu 22. desember 2007 til 28. desember 2007, brotist inn í vinnuskúr í eigu JÁVERKs ehf. kt. 701292-4809, sem staðsettur var við Hlíðarenda, Ölfushreppi, með því að sprengja upp hengilás á hurð að fatageymslu, fara þar inn og sprengja upp læsta millihurð að matsal og verkfærageymslu, og stolið þaðan 2 brotvélum, 3 borvélum, 2 hersluvélum, 4 lóðbrettum, 1 veltisög (kúttari), 1 laserkíki, 1 hæðakíki, 4 hömrum, 4 tommurum, 2 dísil Masterblásurum, 1 topplyklasetti, 1 fastlyklasetti, 1 Ryobi hitabyssu, 6 kuldagöllum, 5 skópörum með stáltá, 1 ristavél, 2 höggborvélum, 1 Hitachi slípirokk, 2 11 kg gaskútum, 1 rafsuðuvél, vinnuvettlingum, plastpokum, 2 skrúfbitasettum, 2 3 kg hitablásurum, 1 Hitachi hjólsög af millistærð, 1 naglabyssu, 1 stingsög, 3 bindivélum og handklippum, talið samtals að verðmæti 1.800.168 kr.

Telst háttsemi þessi varða við 244. gr. almennra hegningarlaga nr. 19/1940.

Í málinu krefst Vátryggingafélags Íslands hf., kt. […], þess að ákærðu verði gert að dæma því skaðabætur að fjárhæð 1.685.068 kr. vegna innbrots í vinnuskúra JÁVERKs ehf. að Hlíðarenda Ölfushreppi. Auk þess er krafist vaxta samkvæmt 8. gr. laga nr. 38/2001 um vexti og verðtryggingu frá tjónsdegi 27. desember 2007 til 22. nóvember 2010, en síðan dráttarvaxta samkvæmt 9. gr. sömu laga til greiðsludags.

Þá er gerð krafa um lögmannskostnað að mati dómsins.

II.

Þjófnað, með því að hafa, aðfaranótt sunnudagsins 20. júlí 2008, stolið dráttarkerru sem stóð fyrir utan Trésmiðjuna Rangá ehf., kt. 530269-2809, Hellu, talið samtals að verðmæti 120.000 kr.

Telst háttsemi þessi varða við 244. gr. almennra hegningarlaga nr. 19/1940.

III.

Þjófnað, með því að hafa, einhvern tíma á bilinu 5. apríl 2008 til 7. apríl 2008, brotist inn í vinnuskúr í eigu Jarðborana hf., kt. […], sem staðsettur var í Svartsengi við Eldborg, og stolið þaðan 2 Minarc 150 rafsuðuvélum og 2 rafsuðuhjálmum, talið samtals að verðmæti 290.788 kr.

Telst háttsemi þessi varða við 244. gr. almennra hegningarlaga nr. 19/1940.

Í málinu hefur Sjóvá, kt. […], lagt fram bótakröfu þar sem þess er krafist að ákærðu verði dæmdir til að greiða í skaðabætur samtals 125.494 kr., ásamt vöxtum samkvæmt 8. gr. laga um vexti og verðtryggingu nr. 38/2001 frá tjónsdegi, en síðan með dráttarvöxtum samkvæmt 9. gr. vaxtalaga til greiðsludags.

IV.

Þjófnað, með því að hafa, einhvern tíma á bilinu 20. júní 2008 til 23. júní 2008, brotist inn í gám í eigu Álstáls ehf., kt. […], sem staðsettur var við Hlíðarenda, Ölfushreppi, með því að brjóta upp hengilás á gámnum og stela þaðan 1 blárri Kisinson suðuvél ásamt köplum, 1 blárri Miller suðuvél ásamt köplum, 1 svartri Georg Fisher sög, 1 skautabrýni í tösku, 1 brýnivél með belti, 1 svartri Boss bor- og brotvél ásamt borum, 2 gulum Dewalt slípirokkum, 1 Dewalt bor- og brotvél í tösku ásamt borum og fleygum, 1 rauðri verkfæratösku ásamt verkfærum, 1 rauðri loftpressu frá Verkfærasölunni ásamt aukaslöngum og -stútum, 1 rauðum Gastec argonmæli ásamt slöngu, 1 rauðri Miller power plus borvél í tösku, 1 rauðum fótosellu rafsuðuhjálmi frá Wurth, 1 grænni DWT-hjólsög, 1 svartri stingsög frá Verkfærasölunni, 1 bláum Einhell Wsg 180 slípirokki af millistærð frá Verkfærasölunni, 1 grænum hraðastilltum Boss slípirokki, 1 rauðri Millvalke gírborvél og 1 Millvalke hleðsluborvél frá Verkfærasölunni í rauðri tösku ásamt borum og bitasetti, talið samtals að verðmæti 2.010.000 kr.

Telst háttsemi þessi varða við 244. gr. almennra hegningarlaga nr. 19/1940.

Í málinu hefur Sjóvá, kt. […], lagt fram bótakröfu þar sem þess er krafist að ákærðu verði dæmdir til að greiða skaðabætur að fjárhæð 889.580 kr., ásamt vöxtum samkvæmt 8. gr. laga um vexti og verðtryggingu nr. 38/2001 frá tjónsdegi, en síðan með dráttarvöxtum samkvæmt 9. gr. vaxtalaga til greiðsludags.

V.

Ákærða, D-kk-þgf S-kk-þgf K-kk-þgf, fyrir þjófnað, með því að hafa miðvikudaginn 16. apríl 2008 eða aðfaranótt fimmtudagsins 17. apríl 2008, brotist inn í vinnuskúr í eigu Véla og skipaþjónustunnar Framtaks ehf., kt. 420588-1949, sem staðsettur var við vinnusvæði Reykjanesvirkjunar, Reykjanesbæ, með því að spenna upp glugga á vinnuskúrnum og stela þaðan 1 verkfæratösku með verkfærum, 1 verkfæratösku án verkfæra, 1 stórri Dewalt höggborvél ásamt hamri, 1 Dewalt höggborvél, 1 Hitachi rafmagnshersluvél ¾, Kraftverk topplyklasetti, topplyklasetti af óþekktri tegund, 1 háþrýstidælu fyrir vatn, kassa með verkfærum, ryðfríum rafsuðuvír, 1 pressfittingsvél með tveim kjöftum, slípiskífum í slípirokka, 2 Milwaki rafhlöðuborvélum, 1 hleðslutæki fyrir 24 volta rafhlöðu, 1 hleðslutæki fyrir 12 volta rafhlöðu, 1 kassa fyrir rafmagnsefni og 1 kassa fyrir skrúfur, talið að verðmæti um það bil 860.000 kr.

Telst háttsemi þessi varða við 244. gr. almennra hegningarlaga nr. 19/1940.

Í málinu hefur Sjóvá, kt. […], lagt fram bótakröfu þar sem þess er krafist að ákærði verði dæmdur til að greiða skaðabætur að fjárhæð 500.000 kr., ásamt vöxtum samkvæmt 8. gr. laga um vexti og verðtryggingu nr. 38/2001 frá tjónsdegi, en síðan með dráttarvöxtum samkvæmt 9. gr. vaxtalaga til greiðsludags.

VI.

Þjófnað, með því að hafa einhvern tíma á bilinu 13. ágúst 2008 til 14 ágúst 2008, stolið kerrubeisli, af kerru í eigu Tækja og tóla ehf., kt. […], sem staðsett var í fjallshlíð vestan við Vatnsverksmiðjuna í Ölfusi, með því að saga rör sem kerrubeislið var áfast og hafa það á brott með sér, talið að verðmæti 6.931 kr.

Telst háttsemi þessi varða við 244. gr. almennra hegningarlaga nr. 19/1940.

Í málinu hefur Tæki og tól ehf., kt. […], lagt fram bótakröfu á hendur ákærðu að fjárhæð 78.824 kr. vegna lagfæringa á kerrurörinu sem beislið var áfast við.

VII.

Þjófnað, með því að hafa einhvern tíma á bilinu 5. júlí 2008 til 7. júlí 2008, á vinnusvæði Ístaks hf., kt. […], í malarnámu við Stapafell, Reykjanesbæ, stolið 200 lítrum af litaðri dísilolíu og rafsuðuvél af óþekktri tegund, talið samtals að verðmæti 120.290 kr.

Telst háttsemi þessi varða við 244. gr. almennra hegningarlaga nr. 19/1940.

VIII.

Þjófnað, með því að hafa einhvern tíma á bilinu 31. október 2008 til 3. nóvember 2008, brotist inn í vinnuskúr í eigu Fossvéla ehf., kt. […], sem staðsettur var í malarnámu við Krísuvíkurveg, Hafnarfirði, með því að sprengja upp lás sem var á vinnuskúrnum, og stolið þaðan 1 Kempi rafsuðuvél, 1 Hitachi slípirokk, 1 Dewalt skrúflykli, 1 Beta skrúfjárnasetti, 1 topplyklasetti í rauðum kassa, 1 verkfærakassa fullum af föstum lyklum, talið að verðmæti um það bil 290.000 kr.

Telst háttsemi þessi varða við 244. gr. almennra hegningarlaga nr. 19/1940.

IX.

Þjófnað, með því að hafa einhvern tíma á bilinu 20. júní 2008 til 28. júlí 2008, stolið um það bil 2000 lítrum af litaðri dísilolíu af vinnusvæði Hraunsteina sf., kt. […], í malarnámu fyrirtækisins í Óbrynnishólum, við Bláfjallaafleggjara, með því að brjóta áfyllingarlok á olíutanki og dæla olíunni af tankinum, talið að verðmæti 252.611 kr.

Telst háttsemi þessi varða við 244. gr. almennra hegningarlaga nr. 19/1940.

Í málinu gera Hraunsteinar sf., kt. […], kröfu um skaðabætur að fjárhæð 192.950 kr. auk vaxta af andvirði 2000 lítra af litaðri dísilolíu, 244.740 kr. samkvæmt reikningi frá Atlantsolíu hinn 4. júlí 2008, að auki er krafist vaxta af öðrum kostnaði að andvirði 131.115 kr., skv. 7. gr. vaxtalaga frá tjónsdegi 23. júlí 2008 en síðan dráttarvaxta samkvæmt III. kafla vaxtalaga til greiðsludags.

X.

Þjófnað, með því að hafa síðla árs 2008 (nánari tímasetning óþekkt), stolið vinnupalli (stillans) í eigu Eyktar ehf., sem stóð við dæluskúr við Reykjanesvirkjun, Reykjanesbæ, talið samtals að verðmæti 44.342 kr.

Telst háttsemi þessi varða við 244. gr. almennra hegningarlaga nr. 19/1940.

XI.

Þjófnað, með því að hafa sumarið 2007 (nánari tímasetning óþekkt), stolið gangstéttarhellum í eigu Hitaveitu Suðurnesja hf., kt. […], sem geymdar voru við spennistöð við Rauðamel í Svartsengi, Reykjanesbæ, alls var um að ræða 1105 stk. af hellum af stærðinni 20x10x6 cm, 325 stk. af hellum af stærðinni 24x16x6 cm og 72 stk. af hellum af stærðinni 15x15x6 cm, talið samtals að verðmæti 232.000 kr.

Telst háttsemi þessi varða við 244. gr. almennra hegningarlaga nr. 19/1940.

Þess er krafist að ákærðu verði dæmdir til refsingar og til greiðslu alls sakarkostnaðar.

Ákærðu krefjast sýknu af þeim ákæruliðum sem þeir hafa neitað sök í, en hvað varðar aðra ákæruliði er krafist vægustu refsingar sem lög frekast leyfa og að hún verði skilorðsbundin. Þá krefjast ákærðu þess að bótakröfum verði vísað frá dómi. Verjandi gerir kröfu um hæfilega þóknun sér til handa.

Ákæruliður I: Innbrot í vinnuskúr JÁVERKs ehf. á tímabilinu 22.-28. desember 2007

I.

Í frumskýrslu lögreglu, dags. 14. janúar 2008, segir að JÁVERK ehf. hafi verið með verktakastarfsemi að Hlíðarenda í Ölfushreppi. Í lok dags 22. desember 2007 hafi starfsmenn farið í jólafrí og komið aftur til vinnu 28. desember 2007. Þá hafi komið í ljós að hengilás að fatageymslunni hafi verið sprengdur upp og farið hafi verið þar inn og einnig hafi verið sprengd upp læst hurð inn í verfærageymslu og matsal. Búið hafi verið að stela nánast öllum verkfærum í verkfærageymslunni, smáum sem stórum. Þá kemur fram í frumskýrslu að J-kk-nf A-kk-nf, verkstjóri hjá JÁVERKi ehf., hafi tekið saman lista yfir þau verkfæri, vélar og tæki sem starfsmenn hafi saknað úr innbrotinu. Jafnframt skýrði verkstjórinn frá því að flest öll verkfærin væru merkt JÁVERKi ehf., ýmist með málningu eða með því að grafið hafi verið í verkfærin „JÁVERK“. Enn fremur kom fram hjá verkstjóranum að raðnúmer flestra dýrari tækjanna ættu að vera til í bókhaldi fyrirtækisins. Að lokum segir í frumskýrslu lögreglu að verksummerki á vettvangi hafi ekki gefið til kynna hverjir hefðu verið að verki og enginn væri grunaður í málinu.

Hinn 12. nóvember 2008 fór lögregla að heimili ákærða, S-kk-ef Þ-kk-ef, að Austurvegi 16 í Grindavík, að fengnum dómsúrskurði, til að framkvæma húsleit vegna ábendinga sem henni höfðu borist í tengslum við rannsókn á umfangsmiklum þjófnuðum í nágrenni Grindavíkur. Nánar tiltekið beindist rannsóknin að ákærða þar sem lögreglu höfðu borist ábendingar um að hann væri að reyna að koma olíu í verð og ýmsum verkfærum. Í lögregluskýrslu, dags. 13. nóvember 2008, kemur fram að ákærði hafi í fyrstu sagt að hann hefði ekkert þýfi í sinni vörslu, en hann væri með eitthvað af litaðri olíu í tunnum í bílskúrnum. Þegar lögreglumenn hafi svipast um í bílskúrnum hafi fundist töluvert magn verkfæra af ýmsu tagi sem ákærði hafi ekki getað gert grein fyrir. Aðspurður hafi hann sagt að hann hefði fengið eitthvað af þeim gefins og hann hefði keypt einhver verkfæri af V-kk-þgf sem búi á Selfossi. Í umræddri húsleit voru haldlagðir 50 munir og sjö 220 lítra olíutunnur, fullar af litaðri olíu og flotolíu. Ákærði var handtekinn og fluttur á lögreglustöð. Munirnir sem voru haldlagðir voru fluttir í munageymslu lögreglu og voru þeir merktir og myndaðir.

Sama dag, 12. nóvember 2008, var einnig gerð húsleit hjá ákærða, D-kk-þgf S-kk-þgf, að Túngötu 10 í Grindavík. Þar voru haldlagðir um 80 munir, en í mörgum tilvikum var fjöldi hluta að baki hverjum skráðum mun.

Hinn 20. nóvember 2008 fór lögregla aftur á heimili ákærðu og lagði hald á fleiri muni.

Samkvæmt gögnum málsins mætti J-kk-nf A-kk-nf S-kk-nf, verkstjóri hjá JÁVERKi ehf., hjá lögreglu 8. desember 2008 og þekkti aftur fimm muni í eigu JÁVERKs ehf., en þar sem hann var ekki með skráningarnúmer annarra muna treysti hann sér ekki til að fullyrða hvort aðrir munir tilheyrðu JÁVERKi ehf., þrátt fyrir að þeir væru sömu gerðar og saknað hefði verið eftir innbrotið. Verkstjórinn lagði fram lista yfir þá muni sem Vátryggingafélag Íslands hafði bætt fyrirtækinu. Listinn var í 33 liðum, með 55 munum og var verðmæti þeirra talið vera 1.800.168 kr.

II.

Ákærðu, S-kk-nf Þ-kk-nf og D-kk-nf S-kk-nf, játuðu við þingfestingu málsins 23. júní 2011 þá háttsemi sem þeim er gefin að sök í umræddum ákærulið, að öðru leyti en því að þeir neita að hafa stolið 2 brotvélum, 2 hersluvélum, 1 veltisög (kúttari), 6 kuldagöllum, 5 skópörum með stáltá, 1 ristavél, 2 höggborvélum, 1 rafsuðuvél, 2 þriggja kg hitablásurum, 1 naglabyssu, 3 bindivélum, og handklippum.

Við aðalmeðferð málsins kvaðst ákærði, S-kk-nf Þ-kk-nf, ekki hafa selt neitt af þeim munum sem hann hefði stolið. Jafnframt sagði hann að hann myndi nokkuð vel hvað hann hefði tekið í hverjum ákærulið. Inntur eftir því hvað ákærðu hafi ætlað að gera við alla þá muni sem þeir hafa viðurkennt að hafa tekið kvaðst ákærði hafa ætlað þá til eigin nota og að um fíkn hafi verið að ræða. Ekki hafi staðið til að selja hina stolnu muni. Ákærði var spurður hvort hugsanlegt væri að hann ruglaði saman hverju var stolið í ákærulið I og ákærulið IV, þar sem gámarnir hafi verið fremur nálægt hvor öðrum, og sagði ákærði að það gæti verið. Þá var ákærði spurður af hverju hann hefði neitað í lögregluskýrslu 12. nóvember 2010, þegar honum var kynnt bótakrafa Vátryggingafélags Íslands hf., að hafa tekið m.a. gaskút, vinnuvettlinga og ruslapoka en við þingfestingu hafi hann játað þjófnað á þeim hlutum. Sagði ákærði að hann hefði ekki lesið bótakröfuna nógu vel yfir og hann væri lesblindur.

Ákærði, D-kk-nf S-kk-nf, kvaðst hafa selt einn dísilblásara sem hafi verið bilaður en kvaðst ekki hafa selt neina aðra muni sem hann hefði stolið. Ákærði sagði að hann smíðaði í frístundum sínum og að hann væri með söfnunaráráttu. Aðspurður hvort hugsanlegt væri að hann ruglaði saman hverju hafi verið stolið í ákærulið I og ákærulið IV sagði ákærði að það gæti verið, en hann væri viss um að hann hefði ekki tekið þá muni sem hann hafi neitað að hafa tekið í ákærulið I. Ákærði kvaðst muna nokkuð vel hvað hann hefði tekið á hverjum stað.

Vitnið J-kk-nf A-kk-nf S-kk-nf, verkstjóri hjá JÁVERKi ehf., sagði fyrir dómi að hann hefði farið til lögreglu til að bera kennsl á muni sem hefði verið stolið. Þá sagði vitnið að listi hefði verið gerður yfir þá hluti sem hefði verið stolið og hann afhentur Vátryggingafélagi Íslands hf., en JÁVERK ehf. sé tryggt hjá þeim. Sá listi hefði verið útbúinn af vitninu og öðrum starfsmanni fyrirtækisins með því að öllum munum hafi verið safnað saman sem eftir voru og svo hafi verið farið yfir hvað vantaði, með hliðsjón af tækjalista fyrirtækisins fyrir umrædda vinnustöð. Fram kom að tækjalistinn hefði verið gerður í september eða október 2007. Aðspurt hvort vitnið hefði saknað einhverra muna af tækjalistanum fyrir innbrot ákærðu svaraði vitnið í fyrstu neitandi en sagði svo að það væri ekki visst.

Vitnið J-kk-nf H-kk-nf S-kk-nf lögreglumaður skýrði frá því fyrir dómi að ástæða þess að húsleitir voru gerðar hjá ákærðu hafi verið sú að lögreglu hefðu borist upplýsingar um að þeir væru stórtækir í þjófnuðum, aðallega vinnutækjum. Vitnið kvaðst ekki muna hvort upplýsingar hefðu borist um að ákærðu hefðu boðið hluti til sölu. Vitnið kvaðst hafa tekið þátt í húsleitunum og yfirheyrslum yfir ákærðu. Þá skýrði vitnið frá því að Flotvaki ehf. hafi verið fengið til að verðmeta þá hluti sem hafi verið stolið. Vitnið sagði jafnframt að um mjög mikið magn þýfis hafi verið að ræða og þeir fyllt „góðar geymslur“ lögreglu og að munirnir hafi verið fluttir heiman frá ákærðu með sendibílum og vörubílum. Eitthvað af mununum hafi brotaþolar borið kennsl á og fengið afhent. Þegar vitnið var spurt hvort ákærðu hefðu alltaf munað við yfirheyrslur lögreglu hvaða munum þeir hefðu stolið sagði það að ákærðu hefðu ekki alltaf vitað hvaða muni þeir hefðu tekið hverju sinni og hvor þeirra hefði tekið þá. Jafnframt kom fram hjá vitninu að ákærðu hefðu átt eitthvað af þeim munum sem voru haldlagðir, en um hafi verið að ræða smáa hluti, s.s. skrúfjárn.

Vitnið G-kk-nf S-kk-nf lögreglumaður, sem kom að rannsókninni á lokastigi hennar, útskýrði fyrir dóminum hvernig haldlagðir munir hefðu verið skráðir hjá lögreglu og annað sem varðar rannsókn málsins. Vitnið sagði m.a. að rannsóknin hefði verið flókin vegna fjölda innbrota og muna sem hefði verið stolið. Er ekki ástæða til að rekja framburð vitnisins nánar.

Vitnið Þ-kk-nf R. B-kk-nf hjá Flotvaka ehf. greindi frá því fyrir dómi að það ynni aðallega fyrir tryggingafélög við matsstörf tengd vatns- eða brunatjónum á innbúum o.fl. Lögreglustjórinn á Suðurnesjum hefði óskað eftir því að vitnið mæti virði þýfisins í máli þessu og vitnið hefði fengið myndir af stolnum munum hjá lögreglu. Vitnið kvaðst hafa farið með myndirnar í verslanir og til þjónustuaðila sem væru með viðkomandi vörumerki og fengið verð hjá þeim, en í einstaka tilfellum hafi hlutir verið verðmetnir með hliðsjón af sambærilegum hlutum. Þá sagði vitnið aðspurt að í verðmatinu hefði það tekið mið af nýjum hlutum, að meðtöldum virðisaukaskatti. Ekki hafi verið tekið tillit til afskrifta vegna aldurs muna þar sem í lögum um vátryggingar bæri að miða við nývirði muna.

III.

Eins og rakið hefur verið komst upp um brot ákærðu í nóvember 2008, um 11 mánuðum eftir að fyrsta brotið var framið í vinnuskúr JÁVERKs ehf. Ákærðu hafa játað fyrir dómi að hafa brotist inn í téðan vinnuskúr og stolið þaðan ýmsum munum sem taldir eru upp í umræddum ákærulið, en neita að hafa stolið 2 brotvélum, 2 hersluvélum, 1 veltisög (kúttari), 6 kuldagöllum, 5 skópörum með stáltá, 1 ristavél, 2 höggborvélum, 1 rafsuðuvél, 2 þriggja kg hitablásurum, 1 naglabyssu, 3 bindivélum, og handklippum.

Ákærði, D-kk-nf S-kk-nf, hefur ávallt neitað að hafa tekið framangreinda muni en misræmi er í framburði ákærða, S-kk-ef Þ-kk-ef, hjá lögreglu og fyrir dómi. Nánar tiltekið neitaði ákærði, S-kk-nf Þ-kk-nf, við skýrslutöku hjá lögreglu 12. nóvember 2010, þegar hann las bótakröfu yfir, að hafa stolið gaskútum, vinnuvettlingum og ruslapokum, en fyrir dómi játaði hann að hafa stolið þeim. Ákærði hefur gefið þá skýringu á misræmi í framburði sínum að hann hafi ekki lesið bótakröfuna nógu vel yfir og að hann sé lesblindur. Að þessu virtu getur þetta misræmi í framburði ákærða, S-kk-ef Þ-kk-ef, ekki leitt til þess að ákærðu verði sakfelldir fyrir þjófnað á téðum munum nema annað og meira komi til. Umræddir munir fundust ekki á heimili ákærðu samkvæmt lögregluskýrslum og samantekt Vátryggingafélags Íslands sem lögð var fram við aðalmeðferð málsins. Þá gat vitnið J-kk-nf A-kk-nf S-kk-nf, verkstjóri hjá JÁVERKi ehf. ekki staðhæft fyrir dómi hvort einhverjir munir af tækjalista fyrirtækisins hefðu horfið fyrir innbrotið með öðrum hætti.

Með vísan til framangreinds er að mati dómsins ekki sannað svo hafið sé yfir skynsamlegan vafa að ákærðu hafi stolið þeim munum sem þeir neita að hafa stolið. Hins vegar er sannað með játningu ákærðu og öðrum gögnum málsins að þeir eru sekir um að hafa stolið 3 borvélum, 4 lóðbrettum, 1 laserkíki, 1 hæðakíki, 4 hömrum, 4 tommurum, 2 dísil Masterblásunum, 1 topplyklasetti, 1 fastlyklasetti, 1 Ryobi hitabyssu, 1 Hitachi slípirokk, 2 11 kg gaskútum, vinnuvettlingum, plastpokum, 2 skrúfbitasettum, 1 Hitachi hjólsög af millistærð og 1 stingsög. Um verðmæti munanna vísast til þess sem segir hér á eftir um bótakröfu. Brot ákærðu er rétt heimfært til refsiákvæða í ákæru.

IV.

Í málinu liggur fyrir skaðabótakrafa Vátryggingafélags Íslands hf., að fjárhæð 1.658.068 kr. Krafan er í samræmi við þá fjárhæð sem félagið greiddi JÁVERKi ehf. samkvæmt vátryggingasamningi. Fram kemur í gögnum málsins að um var að ræða svokallaða nývirðistryggingu. Í kröfu félagsins á hendur ákærðu er sundurliðað hvað var greitt fyrir hvern mun. Samkvæmt þeirri sundurliðun fékk JÁVERK ehf. samtals 520.084 kr. fyrir þá hluti sem ákærðu hafa verið sakfelldir fyrir. Ákærðu bera skaðabótaábyrgð á því tjóni sem rekja má til brots þeirra og verða þeir því dæmdir til að greiða Vátryggingafélagi Íslands hf. bætur, en aðeins vegna þeirra muna sem þeir hafa verið sakfelldir fyrir að stela, eða 520.084 kr. Dráttarvextir skulu reiknast frá 24. desember 2010, en þá var liðinn mánuður frá birtingu kröfunnar fyrir báðum ákærðu, sbr. 9. gr. laga um vexti og verðtryggingu nr. 38/2001.

Þá ber ákærðu samkvæmt 3. mgr. 176. gr. laga nr. 88/2008 um meðferð sakamála að greiða Vátryggingafélagi Íslands hf. málskostnað. Ekki hefur verið lagður fram málskostnaðarreikningur, en málskostnaður þykir hæfilega ákveðinn 350.000 krónur, að teknu tilliti til virðisaukaskatts.

Ákæruliður II: Þjófnaður á dráttarkerru 20. júlí 2008

Ákærðu, S-kk-nf Þ-kk-nf og D-kk-nf S-kk-nf, hafa skýlaust játað þá háttsemi sem þeim er gefin að sök, en mótmæla því að verðmæti umræddrar dráttarkerru hafi verið 120.000 kr. Við yfirheyrslu yfir ákærða, D-kk-þgf S-kk-þgf, hjá lögreglu 2. desember 2008 sagði hann að umrædd kerra hefði verið ljót og illa farin, með ónýtum hliðum og ónýtri plötu í botni.

Samkvæmt gögnum málsins er verðmat umræddrar dráttarkerru í ákæru byggt á mati fyrirsvarsmanns Rangár ehf., eiganda kerrunnar. Það mat hefur ekki verið staðfest fyrir dómi og er gegn mótmælum ákærðu ósannað að dráttarkerran hafi verið að verðmæti 120.000 kr.

Sannað er með játningu ákærðu og öðrum gögnum málsins að þeir eru sekir um þá háttsemi sem þeim er gefin að sök, að því gættu sem segir um verðmæti dráttarkerrunnar, og er brot þeirra rétt heimfært til refsiákvæða í ákæru.

Ákæruliður III: Innbrot í vinnuskúr Jarðborana hf. á tímabilinu 5.-7. apríl 2008

Ákærðu, S-kk-nf Þ-kk-nf og D-kk-nf S-kk-nf, hafa skýlaust játað þá háttsemi sem þeim er gefin að sök, en mótmæla því að verðmæti stolinna muna hafi verið 290.788 kr. Samkvæmt fyrirliggjandi mati Flotvaka ehf. var verðmæti nýrrar Minarc 150 rafsuðuvélar 97.730 kr., eða 195.460 kr. fyrir tvær vélar. Þá kemur fram í gögnum frá Ístækni ehf. að tveir nýir rafsuðuhjálmar kosti 43.233 kr., með virðisaukaskatti. Samtals gerir þetta 238.693 kr. og er ósannað gegn andmælum ákærðu að verðmæti þýfis í þessum ákærulið hafi verið meira en það.

Samkvæmt framansögðu er með játningu ákærðu og öðrum gögnum málsins sannað að þeir eru sekir um þá háttsemi sem þeim er gefin að sök í umræddum ákærulið, að því gættu sem segir um verðmæti þýfisins. Brot ákærðu er rétt heimfært til refsiákvæða í ákæru.

Af hálfu bótakrefjanda Sjóvár-Almennra trygginga hf. var ekki mætt við meðferð málsins fyrir dómi og með vísan til 2. mgr. 174. gr. laga nr. 88/2008 um meðferð sakamála var bótakrafan því felld niður.

Ákæruliður IV: Innbrot í gám í eigu Álstáls ehf. á tímabilinu 20.-23. júní 2008

Við þingfestingu málsins játuðu ákærðu að hafa brotist inn í umræddan gám og tekið 1 bláa Kisinson suðuvél ásamt köplum, 1 bláa Miller suðuvél ásamt köplum, 1 skautabrýni í tösku, 1 brýnivél með belti, 1 rauða verkfæratösku ásamt verkfærum, 1 rauða loftpressu frá Verkfærasölunni ásamt aukaslöngum og -stútum, 1 rauða Gastec argonmæli ásamt slöngu, en neituðu að hafa tekið aðra muni sem taldir eru upp í þessum ákærulið.

Vitnið H-kk-nf S-kk-nf, fyrrverandi framkvæmdastjóri Álstáls ehf., skýrði frá því fyrir dómi að útbúinn hafi verið listi fyrir lögreglu yfir þá muni sem saknað hefði verið með hliðsjón af skrá sem fyrirtækið hafi á sínum tíma útbúið um muni sem hafi verið fluttir af starfstöð fyrirtækisins á umrædda vinnustöð, en reikningar væru gerðir fyrir notkun á þeim verkfærum sem hafi verið flutt. Fram kom að fyrirtækið hefði ekki verið með önnur verk í gangi á umræddum tíma og að verkið hefði hafist um þrem mánuðum fyrir innbrotið. Þá lýsti vitnið því að það hefði borið kennsl á 15 muni sem lögregla hefði haldlagt hjá ákærðu og fengið þá afhenta. Einnig kom fram hjá vitninu að síðar hefði komið í ljós að ýmislegt fleira smálegt hefði vantað en fram kom á listanum til lögreglu, s.s. fylgihluti með suðuvél.

Þegar litið er til játningar ákærðu um að hafa brotist inn í umræddan gám, þess að þeir útiloka ekki að þá misminni hverju þeir hafi stolið í þessum ákærulið og þess að Álstál ehf. hélt skrá yfir þá muni sem fluttir voru í gáminn og seldi þá út samkvæmt reikningum þykir sannað svo hafið sé yfir skynsamlegan vafa að ákærðu hafi ekki aðeins stolið munum sem þeir játa að hafa stolið heldur einnig öðrum munum sem taldir eru upp í þessum ákærulið. Samkvæmt mati Flotvaka ehf. var verðmæti stolinna muna, miðað við nývirði þeirra, samtals 2.010.000 kr. Brot ákærðu er rétt heimfært til refsiákvæða í ákæru.

Af hálfu bótakrefjanda Sjóvár-Almennra trygginga hf. var ekki mætt við meðferð málsins fyrir dómi og með vísan til 2. mgr. 174. gr. laga nr. 88/2008 um meðferð sakamála var bótakrafan því felld niður.

Ákæruliður V: Innbrot í vinnuskúr Véla og skipaþjónustunnar Framtak ehf. 16. eða 17. apríl 2008

Í þessum ákærulið er aðeins D-kk-nf S-kk-nf ákærður. Við yfirheyrslu hjá lögreglu 19. nóvember 2008 viðurkenndi ákærði að hafa brotist inn í umræddan vinnuskúr og tekið rafsuðuvír, þar af tvær rúllur og nokkra pakka af teinum. Einnig hafi hann tekið slópiskífur, skrall með rafsnúru og eitthvað af handverkfærum. Hann sagði að þarna hefði verið fullt af öðru dóti sem hann hefði ekki tekið.

Fyrir dómi kvaðst ákærði hafa tekið úr umræddum vinnuskúr 1 Hitatchi rafmagnshersluvél, topplyklasett af óþekktri tegund, kassa með verkfærum, ryðfría rafsuðuvél, slípiskífu fyrir slípirokka og 1 hleðslutæki fyrir 24 volta rafhlöðu, en hann neitar að hafa stolið öðrum munum sem taldir eru upp í þessum ákærulið.

Vitnið H-kk-nf B. S-kk-nf, verkstjóri hjá Véla og skipaþjónustunni Framtaki ehf., staðfesti fyrir dómi að það hefði útbúið lista fyrir lögreglu yfir muni sem hefði verið saknað eftir innbrotið. Ekki hafi verið haldin skrá yfir verkfæri hjá fyrirtækinu fyrir innbrotið og listinn til lögreglu hafi verið gerður eftir minni. Vitnið tók fram að munir gætu hafa glatast með öðrum hætti en við innbrotið, en það hefði uppgötvast þá að þeir væru glataðir. Einnig gæti verið að hlutir hafi verið vantaldir á listanum til lögreglu.

Í ljósi þess að vitnið H-kk-nf hefur borið um það fyrir dómi að Framtak ehf. hafi ekki haldið skrá yfir verkfæri sín og það geti verið að þau hafi horfið fyrir innbrotið er ósannað gegn neitun ákærða að hann hafi stolið öðrum munum en þeim sem fundust hjá honum og hann hefur játað að hafa tekið. Þannig er sannað með játningu ákærða og öðrum gögnum málsins að hann er sekur um að hafa stolið 1 Hitachi rafmagnshersluvél ¾, topplyklasetti af óþekktri tegund, kassa með verkfærum, ryðfríum rafsuðuvír, slípiskífum í slípirokka, 1 hleðslutæki fyrir 24 volta rafhlöðu og 1 hleðslutæki fyrir 12 volta rafhlöðu. Ákærði gerir athugasemdir við tilgreint verðmæti hins stolna í ákæru. Að mati dómsins er erfitt að átta sig á verðmæti einstakra muna sem ákærði er sakfelldur fyrir þjófnað á þar sem lista yfir verðmat, sem liggur fyrir í rannsóknargögnum málsins vegna umrædds ákæruliðar, og þá muni sem tilgreindir er í ákæruliðnum ber ekki saman. Brot ákærða er rétt heimfært til refsiákvæða í ákæru.

Af hálfu bótakrefjanda Sjóvár-Almennra trygginga hf. var ekki mætt við meðferð málsins fyrir dómi og með vísan til 2. mgr. 174. gr. laga nr. 88/2008 um meðferð sakamála var bótakrafan því felld niður.

Ákæruliður VI: Þjófnaður á kerrubeisli 13. eða 14. ágúst 2008

Fram kemur í lögregluskýrslu 14. ágúst 2008 að starfsmaður Tækja og tóla ehf. hafi tilkynnt skemmdir á kerru sem stóð ofan við Vatnsverksmiðjuna í Ölfusi. Um hafi verið að ræða afturhluta á Dodge pallbíl, en búið hafi verið að saga af endann á vatnsröri sem beislið hafi verið á. Að sögn starfsmannsins hafi verið veglegt hjól á stönginni ásamt kúlufestingunni. Rörið hefði verið talsvert langt og um 1 meter hefði verið sagaður af. Þá segir í skýrslunni að starfsmaðurinn hafi sagt að hann hefði sjálfur smíðað kerruna.

Ákærðu hafa neitað því að hafa stolið umræddu kerrubeisli. Við aðalmeðferð málsins sagði ákærði, S-kk-nf Þ-kk-nf, að ákærðu hefðu fengið að hirða hjá G-kk-þgf heitnum úr Grindavík ýmsa bílavarahluti, m.a. tvö kerrubeisli. Ákærða var sýnd mynd af kerrubeisli sem lögregla lagði hald á við rannsókn málsins og sagði hann að um væri að ræða kerrubeisli sam hann hefði fengið hjá G-kk-þgf heitnum. Ákærði, D-kk-nf S-kk-nf, sagði einnig að ákærðu hefðu fengið ýmsa muni frá G-kk-þgf heitnum, m.a. beislið sem lögregla haldlagði.

Engin vitni hafa komið fyrir dóm til að bera um það að um sama kerrubeisli sé að ræða og fannst hjá ákærðu. Er gegn neitun ákærðu ósannað að þeir hafi stolið umræddu kerrubeisli og verða þeir því sýknaðir af þessum ákærulið.

Ákæruliður VII: Þjófnaður á vinnusvæði Ístaks hf. á tímabilinu 5.-7. júlí 2008

Við meðferð málsins fyrir dómi féll ákærandi frá því að ákærðu, S-kk-nf Þ-kk-nf og D-kk-nf S-kk-nf, hefðu stolið rafsuðuvél af óþekktri tegund. Ákærðu hafa skýlaust játað þjófnað á 200 lítrum af dísilolíu, eins og þeim er gefið að sök í ákæru. Sannað er með játningu ákærðu og öðrum gögnum málsins að þeir eru sekir um þá háttsemi og er brot þeirra rétt heimfært til refsiákvæða í ákæru.

Ákæruliður VIII: Innbrot í vinnuskúr Fossvéla ehf. á tímabilinu 31. október 2008 til 3. nóvember 2008

I.

Samkvæmt lögregluskýrslu, dags. 9. desember 2008, lagði M-kk-nf Ó-kk-nf, f.h. Fossvéla ehf. fram kæru hjá lögreglu vegna innbrots og þjófnaðar í vinnuskúr við malarnámu við Krísuvíkurveg. Hann sagði að í innbrotinu hefði verið stolið Kempi rafsuðuvél, Hitachi slípirokki, Dewalt skrúflykli, Beta skrúfjárnasetti, topplyklasetti í rauðum plastkassa, verkfærakassa fullum af föstum lyklum og útvarpi með geislaspilara sem hefði verið tekið úr öðru innbroti.

Þá segir í lögregluskýrslu, dags. 1. október 2010, að M-kk-nf Ó-kk-nf hafi mætt hjá lögreglu og borið kennsl á muni sem hafi verið stolið frá Fossvélum ehf., m.a. Kempi rafsuðuvél, Hitachi slípirokk og 1 Beta skrúfjárnasett (topplyklasett í rauðri tösku). Þá kemur fram í skýrslu lögreglu, dags. 14. janúar 2009, að K-kk-þgf K-kk-þgf, starfsmanni Fossvéla ehf., hafi verið afhent m.a. Kempi rafsuðutæki (J-44), Hitachi slípirokkur (J-57) og ómerkt skrúfjárn (6 stk.)

II.

Við þingfestingu málsins fyrir dómi játuðu ákærðu þá háttsemi sem þeim er gefin að sök í þessum ákærulið, nema þeir neituðu að hafa stolið 1 Kempi rafsuðuvél, 1 Hitachi slípirokk og 1 Beta skrúfjárnasetti.

Þegar teknar voru skýrslur af ákærðu við aðalmeðferð málsins voru bornar undir þá myndir af haldlögðum munum, þ.e. af topplyklasetti merktu í munaskrá lögreglu J-18, rafsuðuvél merktri J-44 og slípirokki merktum J-57. Sagði ákærði, D-kk-nf S-kk-nf, þá að rafsuðuvél merkt J-44 sem Fossvélar ehf. hafi fengið afhenta hjá lögreglu hafi verið úr öðru máli, þ.e. hjá Jarðborunum hf., sbr. ákærulið III. Ákærði kvaðst vera alveg viss um að hann hefði ekki tekið rafsuðuvél í vinnuskúr Fossvéla ehf.

Vitnið M-kk-nf Ó-kk-nf, aðstoðarframkvæmdastjóri Fossvéla ehf., kom fyrir dóm og greindi frá því að vinnubúðirnar hefðu verið fluttar í umrædda malarnámu við Krísuvíkurveg skömmu fyrir innbrotið. Vitnið kvaðst hafa þekkt aftur muni hjá lögreglu sem saknað hefði verið úr innbrotinu, en fleiri muna hefði verið saknað. Einnig hefði starfsmaður fyrirtækisins, K-kk-nf K-kk-nf, farið til lögreglu til að bera kennsl á muni og fengið eitthvað afhent.

III.

Samkvæmt skrá lögreglustjórans á Suðurnesjum, dags. 13. nóvember 2008, yfir haldlagða muni, fannst við húsleit hjá ákærðu B-kvk-þgf topplyklasett, merkt sem munur SÞS-026. Að þessu virtu og þar sem slíkt topplyklasett kemur ekki við sögu í öðrum ákæruliðum er sannað að ákærðu hafa stolið Beta topplyklasetti í vinnuskúr Fossvéla ehf. Svo virðist sem starfsmaður Fossvéla ehf. hafi ekki fengið afhenta rétta rafsuðuvél, en rafsuðuvélin sem er skráð í haldlagningarskýrslu sem munur J-044 er skráð sem Minarc 150 rafsuðuvél og hjálmur, sem ákærðu hafa játað að hafa stolið í I. ákærulið, en ekki Kempi rafsuðuvél eins og ákærðu er gefið að sök að hafa stolið í umræddum ákærulið. Hins vegar fannst í bílskúr ákærða, S-kk-ef Þ-kk-ef, Kempi rafsuðuvél, en slík vél er ekki tilgreind í öðrum ákæruliðum. Er því sannað að ákærðu hafa stolið Kempi rafsuðuvél umrætt sinn. Aftur á móti er ósannað gegn neitun ákærðu að þeir hafi stolið 1 Hitachi slípirokk í vinnuskúr Fossvéla ehf., eins og þeim er gefið að sök í ákæru, en aðeins eitt slíkt tæki fannst hjá ákærðu og hafa þeir játað þjófnað á því í I. ákærulið.

Samkvæmt öllu framansögðu er sannað að ákærðu hafi umrætt sinn stolið 1 Kempi rafsuðuvél, 1 Dewalt skrúflykli, 1 Beta skrúfjárnasetti, 1 topplyklasetti í rauðum kassa og 1 verkfærakassa fullum af föstum lyklum. Fram kemur í gögnum málsins að M-kk-nf Ó-kk-nf hjá Fossvélum ehf. taldi verðmæti hins stolna vera 290.000 kr., þar af 20.000 kr. vegna slípirokksins. Ákærðu mótmæla því að verðmæti hins stolna hafi verið þetta, en að mati dómsins verður að telja mat M-kk-ef sanngjarnt. Brot ákærðu er rétt heimfært til refsiákvæða í ákæru.

Ákæruliður IX: Þjófnaður á 2000 lítrum af litaðri dísilolíu á tímabilinu 20. júní til 28. júlí 2008

Ákærðu hafa skýlaust játað brot sitt. Sannað er með játningu ákærðu og öðrum gögnum málsins að þeir eru sekir um þá háttsemi sem þeim er gefin að sök og er brot þeirra rétt heimfært til refsiákvæða í ákæru. Ákærðu mótmæla hins vegar bótakröfu Hraunsteina sf.

Í bótakröfu Hraunsteina sf. að fjárhæð 192.950 kr. kemur fram að fyrirtækið hafi endurheimt 1.570 lítra af dísilolíu frá ákærðu en fyrirtækið hafi þurft að kaupa 430 lítra af litaðri dísilolíu hinn 4. júlí 2008 á 101,45 kr. lítrann samtals fyrir 54.312 kr. Þá er jafnframt krafist skaðabóta vegna vinnutafa og vinnu við að hreinsa olíutank þar sem ákærðu hafi brotið áfyllingarlok á tankinum, 49.800 kr. vegna vinnu og 3.762 kr. vegan bifreiðarkostnaðar. Einnig er krafist bóta vegna vinnu við að sækja og tæma birgðatank, 18.675 kr. vegna vinnu, 3.113 kr. vegna bifreiðakostnaðar og 1.453 kr. vegna tunnukrana. Þá er krafist „vaxta af andvirði 2000 l af litaðri dísilolíu kr. 244.740 samkvæmt reikningi frá Atlantsolíu þann 4-07-08“, og „vaxta af öðrum kostnaði að andvirði 131.115 kr.“ frá 23. júlí 2008, en síðan dráttarvaxta frá þeim degi til greiðsludags. Enn fremur er krafist andvirðis mismunar á 1.500 lítrum af olíu keyptri 4. desember 2008 og andvirði sama magns af dísilolíu á verðlagi Atlantsolíu hinn 10. mars 2009, 61.835 kr., að viðbættum vöxtum frá 4. desember 2008 til 26. mars 2009. Að mati dómsins er erfitt að átta sig á bótakröfunni, gögn henni til stuðnings eru takmörkuð og hún hefur ekki verið skýrð fyrir dómi. Verður því að telja að bótakrafan sé vanreifuð og verður henni vísað frá dómi.

Ákæruliður X: Þjófnaður á vinnupalli í eigu Eyktar hf. síðla árs 2008

Ákærðu hafa skýlaust játað brot sitt. Sannað er með játningu ákærðu og öðrum gögnum málsins að þeir eru sekir um þá háttsemi sem þeim er gefin að sök og er brot þeirra rétt heimfært til refsiákvæða í ákæru.

Ákæruliður XI: Þjófnaður á gangstéttarhellum sumarið 2007

Ákærðu hafa skýlaust játað brot sitt. Sannað er með játningu ákærðu og öðrum gögnum málsins að þeir eru sekir um þá háttsemi sem þeim er gefin að sök og er brot þeirra rétt heimfært til refsiákvæða í ákæru.

Refsing og sakarkostnaður

Ákærði, S-kk-nf Þ-kk-nf, er fæddur í nóvember 1980. Samkvæmt sakavottorði ákærða var hann dæmdur á árinu 2001 í 30 daga fangelsi, skilorðsbundið í tvö ár, fyrir þjófnað. Vegna þess hversu langt er um liðið frá því hann hlaut dóminn hefur hann ekki ítrekunaráhrif, sbr. 3. mgr. 71. gr. almennra hegningarlaga. Við ákvörðun refsingar ákærða nú ber að líta til þess að um mörg brot er að ræða og verðmæti mikil, en ákærði er sakfelldur fyrir að hafa stolið munum fyrir a.m.k. rúmar þrjár milljónir króna. Þá horfir til refsiþyngingar að brotavilji ákærða var einbeittur og brotin voru framin í sameiningu við annan, sbr. 2. mgr. 70. gr. almennra hegningarlaga nr. 19/1940. Ákærði hefur að hluta til játað háttsemi sína og margir munir komust til skila, en annars á hann sér engar málsbætur. Að öllu þessu virtu og með hliðsjón af 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í átta mánuði. Ákærði krefst þess að refsing hans verði að öllu leyti skilorðsbundin vegna dráttar á rannsókn málsins og útgáfu ákæru. Eins og rakið hefur verið komst upp um brot ákærðu í nóvember 2008 og rannsókn var lokið tveimur árum síðar, í nóvember 2010. Ákæra var svo gefin út um hálfu ári síðar, hinn 9. maí 2011. Þótt fallast megi á með ákærða að rannsókn og útgáfa ákæru hafi dregist úr hófi verður að líta til þess að málið er umfangsmikið og flókið vegna fjölda brota og muna. Að þessu gættu þykir rétt að fresta fullnustu sex mánaða refsingar ákærða og skal sá hluti hennar falla niður að liðnum þremur árum frá birtingu dómsins, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955. Til frádráttar refsingu ákærða kemur gæsluvarðhald sem hann sætti frá 13. nóvember til 20. nóvember 2008.

Ákærði, D-kk-nf S-kk-nf, er fæddur í september 1983. Samkvæmt sakavottorði hans hefur hann ekki áður gerst sekur um refsiverða háttsemi. Verður refsing hans ákveðin með sama hætti og hjá ákærða, S-kk-þgf Þ-kk-þgf, þ.e. með hliðsjón af því að um mörg brot er að ræða, verðmæti eru mikil, brotavilji ákærða var einbeittur og öll brotin nema eitt voru framin í sameiningu við annan, sbr. 2. mgr. 70. gr. almennra hegningarlaga nr. 19/1940. Ákærði hefur að hluta til játað háttsemi sína og margir munir komust til skila, en annars á hann sér engar málsbætur. Er refsing ákærða ákveðin fangelsi í átta mánuði. Með vísan til þess sem áður segir um drátt á rannsókn málsins og útgáfu ákæru, en með hliðsjón af því að um stórfelldan þjófnað er að ræða, þykir rétt að fresta fullnustu sex mánaða refsingar ákærða og skal sá hluti hennar falla niður að liðnum þremur árum frá birtingu dómsins, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955. Til frádráttar refsingu ákærða kemur gæsluvarðhald sem hann sætti frá 13. nóvember til 20. nóvember 2008.

Samkvæmt 1. mgr. 219. gr. laga nr. 88/2008 um meðferð sakamála ber að dæma menn sem eru saman um verjanda óskipt til að greiða þóknun hans. Þannig ber ákærðu að greiða óskipt í sakarkostnað þóknun K-kk-ef B. T-kk-ef hrl., en hún er ákveðin með hliðsjón af tímaskýrslu 351.400 kr., að meðtöldum virðisaukaskatti, og aksturskostnað hans að fjárhæð 30.636 kr. Þá ber ákærða, S-kk-þgf Þ-kk-þgf, að greiða í sakarkostnað þóknun verjanda síns á rannsóknarstigi, B-kk-ef H-kk-ef hrl., sem er ákveðin, með hliðsjón af tímaskýrslu, 301.200 kr. að meðtöldum virðisaukaskatti, og aksturskostnað hans að fjárhæð 45.510 kr.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærðu, S-kk-nf Þ-kk-nf S-kk-nf og D-kk-nf S-kk-nf K-kk-nf, sæti hvor um sig fangelsi í átta mánuði, en fresta skal fullnustu sex mánaða refsingar ákærðu og skal sá hluti hennar falla niður að liðnum þremur árum frá birtingu dómsins, haldi þeir almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955. Til frádráttar refsingu ákærðu kemur gæsluvarðhald sem þeir sættu frá 13. nóvember til 20. nóvember 2008.

Bótakröfu Hraunsteina sf. er vísað frá dómi.

Ákærðu greiði Vátryggingafélagi Íslands hf. óskipt 520.084 krónur ásamt vöxtum samkvæmt 1. mgr. 8. gr. laga nr. 38/2001 um vexti og verðtryggingu frá 27. desember 2007 til 24. desember 2010, en með dráttarvöxtum samkvæmt 1. mgr. 6. gr., sbr. 9. gr. sömu laga, frá þeim degi til greiðsludags.

Ákærðu greiði óskipt Vátryggingafélagi Íslands hf. 350.000 krónur í málskostnað.

Ákærðu greiði óskipt í sakarkostnað 351.400 króna þóknun skipaðs verjanda síns, K-kk-ef B. T-kk-ef hæstaréttarlögmanns, og aksturskostnað hans að fjárhæð 30.636 krónur.

Ákærði, S-kk-nf Þ-kk-nf, greiði auk þess 301.200 króna þóknun verjanda síns á rannsóknarstigi, B-kk-ef H-kk-ef hæstaréttarlögmanns, og aksturskostnað hans að fjárhæð 45.510 krónur.

S-kvk-nf B-kvk-nf